


(Návrh)

ZÁKON

z ............. 2017,

ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá  
a o doplnení zákona Národnej rady Slovenskej republiky č. 162/1995 Z. z.  o katastri nehnuteľností (katastrálny zákon) v znení neskorších predpisov 
v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení zákona č. 86/2008 Z. z., zákona č. 540/2008 Z. z., nálezu Ústavného súdu Slovenskej republiky  č. 235/2011 Z. z., zákona č. 70/2012 Z. z., zákona č. 368/2013 Z. z. a zákona č. 282/2015 Z. z. sa mení a dopĺňa takto:

1. § 2 sa dopĺňa odsekmi 4 a 5, ktoré znejú: 

„(4) Ak stavebník nie je vlastníkom pozemku, na ktorom sa má uskutočniť stavba diaľnice, alebo nemá k pozemku iné právo, k žiadosti o vydanie stavebného povolenia priloží doklady preukazujúce začatie vyvlastňovacieho konania podľa všeobecného predpisu o vyvlastnení.4a)

(5) Ak stavebník nie je vlastníkom stavby, ktorá má byť pri stavbe diaľnice asanovaná, alebo nemá k stavbe iné právo, k žiadosti o vydanie stavebného povolenia priloží doklady preukazujúce začatie vyvlastňovacieho konania podľa všeobecného predpisu o vyvlastnení.“.

Poznámka pod čiarou k odkazu 4a znie:

„4a)	Zákon č. 282/2015 Z. z. o vyvlastňovaní pozemkov a stavieb a o nútenom obmedzení vlastníckeho práva k nim a o zmene a doplnení niektorých zákonov.“.
2. V § 3 ods. 5 sa nad slovom „stavieb“ odkaz „4a)“ nahrádza odkazom „4b)“.

3. V § 4 sa za odsek 2 vkladajú nové odseky 3 až 7, ktoré znejú: 

„(3) Stavebník je pred vydaním stavebného povolenia povinný preukázať, že je vlastníkom pozemnej stavby, ktorá má byť pri stavbe diaľnice asanovaná, alebo má k pozemnej stavbe iné právo. 

(4) Ak stavebník pred vydaním stavebného povolenia nepreukáže, že je vlastníkom pozemku, na ktorom sa má uskutočniť stavba diaľnice, alebo že má k pozemku iné právo, alebo že je vlastníkom inej ako pozemnej stavby, ktorá má byť pri stavbe diaľnice asanovaná, alebo že má k inej ako pozemnej stavbe iné právo, stavebný úrad vydá stavebné povolenie, ak bolo začaté vyvlastňovacie konanie podľa všeobecného predpisu o vyvlastňovaní, ktorého predmetom je vyvlastnenie takéhoto pozemku alebo stavby.

(5) Na pozemku, ku ktorému stavebník pred vydaním stavebného povolenia podľa odseku 4 nenadobudol vlastnícke právo alebo iné právo, môže stavebník uskutočňovať stavbu diaľnice podľa stavebného povolenia až po tom, ako sa stane vlastníkom pozemku alebo k pozemku nadobudne iné právo, s výnimkou prác v rozsahu vymedzenom v rozhodnutí o predbežnej držbe podľa § 8.

(6) Inú ako pozemnú stavbu, ku ktorej stavebník pred vydaním stavebného povolenia podľa odseku 4 nenadobudol vlastnícke právo alebo iné právo, môže stavebník podľa stavebného povolenia asanovať až po tom, ako sa stane vlastníkom stavby alebo k stavbe nadobudne iné právo, s výnimkou prác v rozsahu vymedzenom v rozhodnutí o predbežnej držbe podľa § 8.

(7) Lehota na začatie stavby diaľnice4c) na pozemku, ku ktorému stavebník pred vydaním stavebného povolenia nenadobudol vlastnícke právo alebo iné právo, a ktorý je predmetom vyvlastňovacieho konania podľa všeobecného predpisu o vyvlastnení,  počas trvania vyvlastňovacieho konania neplynie.“.

Doterajší odsek 3 sa označuje ako odsek 8.

Poznámka pod čiarou k odkazu 4c znie:

„4c) § 67 ods. 2 zákona č. 50/1976 Zb. v znení zákona č. 237/2000 Z. z.“.

4. 	Za § 7a sa vkladá § 8, ktorý znie:

„§ 8

[bookmark: _GoBack](1) Ak sa vedie vyvlastňovacie konanie podľa všeobecného predpisu o vyvlastnení, môže vyvlastňovací orgán na návrh vyvlastniteľa vydať rozhodnutie o predbežnej držbe, ktorým prizná vyvlastniteľovi predbežnú držbu vyvlastňovaného pozemku alebo vyvlastňovanej stavby (ďalej len „predbežná držba“). Predbežnú držbu možno vyvlastniteľovi priznať vtedy, ak verejný záujem na dosiahnutí účelu vyvlastnenia prevažuje nad zachovaním doterajších práv vyvlastňovaného. 

(2) Návrh na začatie vyvlastňovacieho konania môže obsahovať aj údaj o tom, či vyvlastniteľ navrhuje predbežnú držbu; v takom prípade sa v návrhu vymedzia práce, ktoré je potrebné na vyvlastňovanom pozemku alebo vyvlastňovanej stavbe (ďalej len „vyvlastňovaná nehnuteľnosť“) vykonať. Vyvlastniteľ môže navrhnúť  predbežnú držbu  aj po začatí vyvlastňovacieho konania. Vyvlastňovací orgán nariadi ústne pojednávanie bezodkladne po podaní návrhu.  

(3) Vyvlastňovací orgán vydá rozhodnutie o predbežnej držbe do 15 dní po ústnom pojednávaní. 

(4) V rozhodnutí o predbežnej držbe vyvlastňovací orgán vymedzí rozsah prác, ktoré je vyvlastniteľ oprávnený uskutočniť na vyvlastňovanej nehnuteľnosti. Prácami podľa predchádzajúcej vety môžu byť iba práce v súlade so stavebným povolením na stavbu diaľnice, po uskutočnení ktorých je možné navrátiť vyvlastňovanú nehnuteľnosť do pôvodného stavu. Predbežnú držbu nadobudne vyvlastniteľ v deň určený v rozhodnutí o predbežnej držbe, nie však skôr ako v deň doručenia rozhodnutia o predbežnej držbe vyvlastňovanému. 

(5) Odvolanie proti rozhodnutiu o predbežnej držbe nemá odkladný účinok. V konaní o žalobe podanej proti rozhodnutiu o predbežnej držbe sa ustanovenia § 185 až 189, § 447 a 482 Správneho súdneho poriadku nepoužijú.
	
(6) Nadobudnutím predbežnej držby vyvlastniteľom zanikajú nájom vyvlastňovanej nehnuteľnosti alebo jej časti a vecné bremeno k vyvlastňovanej nehnuteľnosti alebo jej časti okrem zákonného vecného bremena.

(7) Ak vyvlastniteľ nezačne uskutočňovať práce v súlade s rozhodnutím o predbežnej držbe do 60 dní odo dňa jej nadobudnutia, alebo ak stavebné povolenie na stavbu diaľnice bolo zrušené alebo stratilo platnosť, vyvlastňovací orgán rozhodne na návrh vyvlastňovaného, že predbežnú držbu vyvlastňovanej nehnuteľnosti zrušuje. Odvolanie vyvlastniteľa proti rozhodnutiu o zrušení predbežnej držby nemá odkladný účinok. Po zrušení predbežnej držby je vyvlastniteľ povinný navrátiť vyvlastňovanú nehnuteľnosť do pôvodného stavu a odovzdať vyvlastňovanému; tým nie je dotknuté právo vyvlastňovaného na náhradu spôsobenej škody. Práva nájomcu vyvlastňovanej nehnuteľnosti alebo jej časti alebo oprávneného z vecného bremena k vyvlastňovanej nehnuteľnosti alebo jej časti, ktoré nadobudnutím predbežnej držby vyvlastniteľom zanikli, zrušením predbežnej držby opäť nadobúda nájomca alebo oprávnený z vecného bremena. 

(8) Vyvlastňovaný má za čas výkonu predbežnej držby právo na finančnú náhradu vo výške obvyklého nájmu za užívanie pozemku alebo stavby. Právo podľa predchádzajúcej vety musí vyvlastňovaný uplatniť u vyvlastniteľa písomne v lehote jedného roka odo dňa vydania rozhodnutia o predbežnej držbe, inak toto právo zanikne.“.

5.	§ 9 sa dopĺňa odsekom 4, ktorý znie:

„(4) V konaní o žalobe podanej proti rozhodnutiu o vyvlastnení vydanému podľa všeobecného predpisu o vyvlastnení alebo proti stavebnému povoleniu na stavbu diaľnice sa ustanovenia § 185 až 189, § 447 a 482 Správneho súdneho poriadku nepoužijú.“.

6.	V § 9 ods. 1 nad slovom „predpisy“ a v § 9a ods. 3 nad slovom „vyvlastňovaní“ sa odkaz „12)“ nahrádza odkazom „4a)“.

7.	Za § 9a sa vkladá § 9b, ktorý vrátane nadpisu znie:

„§ 9b
Prechodné ustanovenie k úpravám účinným od 15. mája 2017

(1) Stavebné konania a konania o vyvlastnení začaté a právoplatne neskončené pred 15. májom 2017 sa dokončia podľa tohto zákona v znení účinnom od 15. mája 2017.

(2) Právne účinky úkonov, ktoré v konaniach podľa odseku 1 nastali pred 15. májom 2017, zostávajú zachované.“.

Čl. II

Tento zákon nadobúda účinnosť 15. mája 2017.

